Document ID: 31997L0012

RÅDETS DIREKTIV 97/12/EF af 17. marts 1997 om ændring og ajourføring af direktiv 64/432/EØF om veterinærpolitimæssige problemer ved handel inden for Fællesskabet med kvæg og svin
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 43
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Der er gennemført en omfattende harmonisering på veterinærområdet; Rådet har bl.a. vedtaget direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (4), direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande og om ændring af direktiv 89/662/EØF, 90/425/EØF og 90/675/EØF (5), direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge (6) og direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (7);
Rådet tilkendegav i sin resolution af 22. december 1993 om styrkelse af foranstaltningerne til overvågning af sygdomme på veterinærområdet (8), at det var enigt om at sætte alt ind på at opnå en hurtig gennemførelse af disse principper i forbindelse med ændringen af Rådets direktiv 64/432/EØF af 26. juni 1996 om veterinærpolitimæssige problemer ved handel inden for Fællesskabet med kvæg og svin (9);
på baggrund heraf er det nødvendigt at ændre direktiv 64/432/EØF, særlig med hensyn til opholdsperioden i en medlemsstat før flytning, bestemmelserne om handel med dyr på under 15 dage, bestemmelserne om bekæmpelse af visse sygdomme samt bestemmelserne om samlesteder, transportfirmaer og handlende;
for hurtigt og nøjagtigt at kunne spore dyr af hensyn til dyresundheden bør hver enkelt medlemsstat oprette en database til registrering af dyrenes identitet, alle bedrifter på dens område og flytninger af dyrene;
direktiv 64/432/EØF er blevet ændret flere gange på væsentlige punkter; det bør derfor af hensyn til klarheden ajourføres -
UDSTEDT FØLGENDE DIREKTIV:
Artikel 1
Fra den 1. juli 1998 erstattes artiklerne i og bilagene til direktiv 64/432/EØF med teksten i bilaget til nærværende direktiv.
Artikel 2
1. Medlemsstaterne sætter de fornødne love og administrative bestemmelser i kraft for at efterkomme dette direktiv inden den 1. juli 1998. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på dagen for offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 17. marts 1997.

Labels: 12
0
3
6